Diari Oficial de la Generalitat Valenciana


Sumari del DOGV 6061, del 21-07-2009 (2009/8386)

ORDE d'1 de juliol de 2009, de la Conselleria d'Educació, per la qual es convoquen ajudes econòmiques per a la realització de projectes d'innovació sobre educació per a la salut pels centres docents de la Comunitat Valenciana pertanyents a la Xarxa Europea d'Escoles Promotores de Salut, durant l'any 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6061

Data del DOGV
:   21-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/8386


Data del document
:   01-07-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * centre d'ensenyament
    * educació cívica
    * salut pública
    * ajuda pública

ORDE d'1 de juliol de 2009, de la Conselleria d'Educació, per la qual es convoquen ajudes econòmiques per a la realització de projectes d'innovació sobre educació per a la salut pels centres docents de la Comunitat Valenciana pertanyents a la Xarxa Europea d'Escoles Promotores de Salut, durant l'any 2009. [2009/8386]
L'Orde de 20 d'octubre de 2006 (DOGV núm. 5388 de 15.11.2006), de la Conselleria de Cultura, Educació i Esport, va convocar un concurs públic per a la integració de centres docents de la Comunitat Valenciana en la Xarxa Europea d'Escoles Promotores de Salut (REEPS). La base sexta de l'annex I de la dita orde establix que els centres docents integrats en la dita xarxa podran rebre les ajudes que s'establisquen en la Llei de Pressupostos de la Generalitat Valenciana.
Així mateix, la Resolució de 21 de febrer de 2006, de la Direcció General d'Ensenyança (DOCV núm. 5474 de 21.03.2007), resol el concurs públic per a la integració de centres docents de la Comunitat Valenciana en la REEPS i establix en els seus annexos la relació dels dits centres.
Per tot això, i de conformitat amb el que disposa l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 30 de juny de 2009, i de conformitat amb esta,
ORDENE
Primer. Convocatòria
Convocar ajudes econòmiques per a la realització de projectes d'innovació sobre educació per a la salut, durant l'any 2009, pels centres docents seleccionats per Resolució de 21 de febrer de 2006, de la Direcció General d'Ensenyança (DOCV núm. 5474 de 21.03.2007), per la qual es va resoldre el concurs públic per a la integració dels centres docents de la Comunitat Valenciana en la REEPS.
Segon. Requisits
Aprovar les bases i els requisits per a la percepció de les dites ajudes, que figuren en l'annex I de la present orde, el model de sol·licitud que figura en l'annex II, així com l'annex III.
Tercer. Finançament
1. Les ajudes econòmiques concedides tindran com a finalitat sufragar parcialment els gastos de funcionament que genere al centre docent la realització del projecte d'educació per a la salut que està realitzant.
2. El finançament de les ajudes econòmiques destinades a projectes realitzats per centres docents públics anirà amb càrrec a l'aplicació pressupostària 84.69.80.140.96.0 del pressupost de la Generalitat Valenciana per a l'any 2009, per un import global màxim de 37.000 euros.
3. El finançament de les ajudes econòmiques destinades a projectes realitzats per centres docents privats concertats anirà amb càrrec a l'aplicació pressupostària 89.01.90.165.45.8 i línia de subvenció T0080000, del pressupost de la Generalitat Valenciana per a l'any 2009, per un import global màxim de 37.000 euros.
DISPOSICIONS FINALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir les ajudes als projectes seleccionats, i se l'autoritza per a adoptar les mesures oportunes per al compliment i l'aplicació d'esta orde, i també per a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria no necessita ser notificada a la Comissió Europea per no reunir tots els requisits de l'apartat 1 de l'article 87 del Tractat CE. Els seus destinataris no tenen la condició d'empresa a què reporte cap avantatge econòmic, tractant-se de persones físiques que no exercixen activitat econòmica, no existint falsejament de la competència al no afectar els intercanvis comercials.
Tercera
La present orde produirà efectes a partir del dia següent de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, els centres privats concertats podran recórrer potestativament en reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 1 de juliol de 2009
El conseller d'Educació,
ALEJANDRO FONT DE MORA TURÓN
ANNEX I
Bases per a la percepció de les ajudes econòmiques per a la realització dels projectes d'integració en la REEPS de la Comunitat Valenciana durant l'any 2009.
Primera. Destinataris
1. Podran participar en la convocatòria centres docents, de la Comunitat Valenciana, públics i privats sostinguts amb fons públics, que impartisquen ensenyances no universitàries.
2. Requisits:
a) Els centres privats sostinguts amb fons públics que participen en la convocatòria, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE núm. 276, 18.11.2003).
b) Així mateix, només estos centres hauran d'acreditar els dits requisits per mitjà de declaració de no estar sotmesos en prohibició per a ser beneficiaris de subvencions, tal com preveu l'article 13.7 de la dita llei. Per a això, podran utilitzar el model que figura en l'annex III.
Segona. Condicions de participació
1. Els centres que desitgen participar en esta convocatòria hauran de presentar una memòria del projecte realitzat com a conseqüència d'haver-se integrat en la Xarxa Europea d'Escoles Promotores de Salut.
2. La memòria podrà presentar-se en qualsevol de les dos llengües oficials de la Comunitat Valenciana.
Tercera. Característiques de la memòria
1. Guió.
La memòria del projecte haurà de seguir el guió establit en l'annex VI de l'Orde de 20 d'octubre de 2006, de la Conselleria de Cultura, Educació i Esport per la qual es convoca concurs públic per a la integració de centres docents de la Comunitat Valenciana en la Xarxa Europea d'Escoles Promotores de Salut.
2. Format.
La memòria es presentarà en format digital, amb una extensió no superior a les 40 pàgines, podent-se incloure addicionalment annexos atenent les consideracions següents:
a) L'aplicació utilitzada serà, preferiblement una aplicació lliure, si no ho és, haurà d'estar degudament registrada. Per la qual cosa s'utilitzarà, preferentment, com a editor de text el d'Escola Lliurex.
b) El límit de la grandària dels arxius no excedirà les 20 megues.
c) El document de text ha de tindre el format següent:
- Grandària de pàgina DIN A4
- 2 cm de marge superior i inferior, esquerre i dret de pàgina.
- Text en lletra tipus Arial, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en el projecte (gràfics, imatges, textos) haurà de mencionar la font.
- La resta de qüestions relatives al format queda a criteri dels autors, utilitzant en tot cas el tipus de lletra recomanat.
Quarta. Tramitació de les sol·licituds
1. Sol·licituds.
Els centres que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (Av. Campanar, 32; 46785 - València), com a òrgan competent per a l'ordenació i instrucció del procediment de concessió de les ajudes. Per a això s'utilitzarà el model que figura en l'annex II.
Les dites sol·licituds, així com els annexos relacionats en el punt 2 d'esta base, poden omplir-se telemàticament utilitzant els models publicats en esta orde.
2. Documentació.
Per a tots els centres sol·licitants, la sol·licitud anirà acompanyada de la memòria del projecte que es desitja realitzar en suport digital.
Els centres privats concertats presentaran, a més:
a) Declaració responsable de no estar incurs en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex III, del o la titular del centre.
b) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, del o la titular del centre.
3. Termini i lloc de presentació.
El termini de presentació és de 30 dies hàbils, comptats a partir del dia següent al de la publicació d'esta orde en el Diari Oficial de la Comunitat Valenciana.
Les sol·licituds es presentaran a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 de 27.11.1992). Quan es presente en una oficina de correus, es farà en sobre obert, a fi que el funcionari puga posar en la sol·licitud, la data i el segell de correus abans de certificar-lo.
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que, en cas contrari, es considerarà que desistix de la seua petició, amb la resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinta. Procés de concessió de les ajudes
1. El Servici d'Innovació i Qualitat Educativa, com a òrgan instructor, facilitarà les memòries dels projectes presentats perquè siguen examinats i avaluats per una comissió.
2. La Comissió estarà constituïda per:
a) President:
- El cap del Servici d'Innovació i Qualitat Educativa.
b) Vocals:
- El cap del Servici de Formació del Professorat, o persona en qui delegue.
- Un inspector o una inspectora d'Educació, designat pel Servici Central de la Inspecció Educativa.
- Tres assessors o assessores de CEFIRE responsables de la REEPS, designats pel director general de Personal.
- El cap de la Secció de Gestió de Convocatòries d'Innovació.
- Un tècnic o tècnica de la Direcció General d'Avaluació, Innovació i Qualitat Educativa i de la Formació Professional, amb veu i vot que exercirà com a secretari o secretària.
A les reunions de la Comissió hi podrà assistir una persona en representació de cada un dels sindicats que formen part de la Mesa Sindical Sectorial d'Educació i una persona en representació de cada una de les associacions d'alumnat que formen part de la Mesa d'Alumnes, que tindrà veu però no vot.
3. La Comissió, que exercirà de conformitat amb el que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.
Sexta: Criteris de selecció
Per a la selecció dels projectes presentats, es tindran en compte els criteris següents.
a) Experiència prèvia en l'exercici d'activitats d'educació per a la salut, fins a 3 punts.
b) Presència i promoció de l'educació per a la salut, com a tema transversal del currículum, en el Projecte Educatiu, Projecte Curricular i Programacions Didàctiques, fins a 4 punts.
c) Implicació i participació de l'alumnat, del professorat, de l'AMPA, de professionals sociosanitaris i de diverses institucions, fins a 2 punts.
d) Coherència en el plantejament del projecte: objectius, activitats, metodologia, organització, temporalitat i sistema d'avaluació, fins a 1 punt.
Sèptima. Resolució de la convocatòria
1. La Comissió, una vegada realitzat el procés de selecció a la vista de la documentació presentada i de la consideració dels criteris d'avaluació, ordenarà la llista dels projectes seleccionats, en funció de la puntuació obtinguda, i anirà assignant per eixe orde les ajudes econòmiques corresponents.
2. La Comissió publicarà en el tauler d'anuncis de la Conselleria d'Educació i de les direccions territorials d'Educació, la relació provisional de centres docents, i indicarà les quantitats proposades, i la relació de centres docents amb projectes no seleccionats.
3. La quantitat concedida a un projecte seleccionat no podrà superar els 2.000 €.
4. S'establix un termini de 10 dies hàbils, comptats a partir del dia següent al de la publicació de la relació provisional mencionada en el punt anterior, perquè la direcció del centre puga presentar les al·legacions que consideren oportunes.
5. Transcorregut el termini establit en el punt anterior, estudiades i, si és el cas, ateses les al·legacions presentades, la Comissió informarà sobre la llista de projectes i les seues corresponents quanties assignades a l'òrgan instructor del procediment, que elevarà la proposta definitiva a la Direcció General d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
6. La relació dels projectes seleccionats, amb l'especificació dels noms dels centres docents i les dotacions econòmiques corresponents, es publicarà en el Diari Oficial de la Comunitat Valenciana.
7. La proposta de resolució no crea cap dret a favor del beneficiari proposat davant de l'administració, mentres no se li haja notificat la resolució de concessió.
8. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12 de 14.01.1999), el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Octava. Obligacions dels beneficiaris
Atés el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic, s'hauran d'especificar els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV núm. 2526 de 09.06.1995).
Els centres privats concertats percebran l'ajuda atorgada, després de la justificació del compliment de la finalitat per a la qual es va concedir. Per a això, remetran al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, la documentació següent:
a) Compte justificatiu, en el qual s'haurà d'incloure sota responsabilitat del declarant:
- Desglossament de cada un dels gastos incorreguts i el seu import.
- Els justificants de gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals (o fotocòpies compulsades), que hagen sigut pagats amb anterioritat a la finalització del període de justificació (20 de novembre de 2009) i posteriors a l'1 de gener de 2009. La quantitat justificada serà com a mínim igual a l'ajuda concedida i anirà destinada a sufragar els següents gastos generats per la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
- Per a evitar errors que impedisquen el pagament complet de les dites ajudes es presentarà, junt amb les factures, una relació d'estes on es consignarà la suma total de les quantitats ressenyades.
b) Quan el projecte haja sigut finançat a més d'amb les ajudes, amb fons propis o altres subvencions o recursos, s'haurà d'acreditar en la justificació l'import, la procedència i l'aplicació d'estos fons al projecte subvencionat.
Els documents justificatius a què fa referència esta base es podran presentar a través de qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els centres privats concertats beneficiaris que no presenten la documentació assenyalada fins al dia 20 de novembre de l'any 2009 perdran el dret a percebre l'ajuda concedida.
Novena. Percepció de les ajudes
1. Les ajudes es percebran per mitjà del compliment de les obligacions que s'especifiquen en la base octava i la seua aprovació per la Direcció General d'Avaluació, Innovació i Qualitat Educativa i de la Formació Professional.
2. En cas de participar en el projecte més d'un centre docent, la quantitat concedida la rebrà el centre de destinació del coordinador o coordinadora.
3. Per als centres públics, el lliurament de l'ajuda es realitzarà, per transferència bancària al centre docent per mitjà d'ordes de pagament garantit, a proposta de la Conselleria d'Educació, amb càrrec al pressupost anual de l'exercici 2009.
4. Perquè es puga procedir al pagament d'estes ajudes, l'assessor o l'assessora del CEFIRE corresponent al projecte elevarà un informe de progrés a l'òrgan instructor del procediment en què es farà constar si s'està duent a terme de la forma establida i tenen les suficients garanties de qualitat.
5. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions.